[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 6.5.2010

COM(2010)221 τελικό

Εκθεση της Επιτροπής προς το ευρωπαϊκό ΚοινοβοΥλιο και το ΣυμβοΥλιο

σχετικά με το Σύστημα Πληροφοριών Σένγκεν δεύτερης γενιάς (SIS II)

Έκθεση προόδου

Ιούλιος 2009 - Δεκέμβριος 2009

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγή 3

2. Πρόοδος του σχεδίου 3

2.1. Πρόοδος που σημειώθηκε κατά την υπό εξέταση περίοδο 3

2.1.1. Επισκόπηση 3

2.2. Προετοιμασίες για τις δοκιμές των σταδίων εφαρμογής 4

2.3. Προετοιμασίες για εναλλακτική τεχνική λύση 4

2.4. Προετοιμασίες για έναρξη λειτουργίας 4

2.5. Προετοιμασίες για τη μετάβαση 5

2.5.1. Νομικές πράξεις σχετικά με τη μετάβαση 5

2.6. Δίκτυο SIS II 6

2.7. Επιχειρησιακή διαχείριση 6

2.8. Ασφάλεια και προστασία των δεδομένων 7

3. Διαχείριση 7

3.1. Δημοσιονομικές επιπτώσεις 7

3.2. Διαχείριση του σχεδίου 8

3.2.1. Διοικητικό Συμβούλιο Συνολικού Προγράμματος (GPMB) 8

3.2.2. Επιτροπή SISVIS (SIS II) 8

3.2.3. Σχεδιασμός και συντονισμός σε εθνικό επίπεδο 9

3.2.4. Συμβούλιο 9

3.2.5. Ευρωπαϊκό Κοινοβούλιο 9

4. Προτεραιότητες για την επόμενη περίοδο αναφοράς 9

5. Συμπεράσματα 10

1. Εισαγωγή

Στην παρούσα έκθεση προόδου περιγράφονται οι εργασίες του δεύτερου εξαμήνου του 2009 για την ανάπτυξη του συστήματος πληροφοριών Σένγκεν δεύτερης γενιάς (SIS II) και τη μετάβαση από το περιβάλλον SIS 1+ προς το SIS II. Η έκθεση υποβάλλεται στο Συμβούλιο και το Ευρωπαϊκό Κοινοβούλιο σύμφωνα με το άρθρο 18 του κανονισμού (EΚ) αριθ. 1104/2008 του Συμβουλίου και της απόφασης 2008/839/ΔΕΥ του Συμβουλίου σχετικά με τη μετάβαση από το σύστημα πληροφοριών Σένγκεν (SIS 1+) στο SIS II, αποτελεί δε επίσης έκθεση της κατάστασης των δοκιμών.

2. Πρόοδος του σχεδίου

2.1. Πρόοδος που σημειώθηκε κατά την υπό εξέταση περίοδο

2.1.1. Επισκόπηση

Κύριο χαρακτηριστικό της υπό εξέταση περιόδου ήταν η υλοποίηση των κατευθύνσεων που δόθηκαν στα συμπεράσματα του Συμβουλίου Δικαιοσύνης και Εσωτερικών Υποθέσεων της 4ης και 5ης Ιουνίου και της 30ής Νοεμβρίου 2009, αντίστοιχα.

Στις 4 και 5 Ιουνίου, το Συμβούλιο αποφάσισε να συνεχιστεί η ανάπτυξη του SIS II από τον κύριο ανάδοχο ανάπτυξης στη βάση του τρέχοντος σχεδίου, και να διατηρηθεί μια εναλλακτική τεχνική λύση για την υλοποίηση του SIS II (με την ονομασία "SIS 1+ RE") ως σχέδιο έκτακτης ανάγκης καθ’ όλο το χρονικό διάστημα που απαιτείται για την υποστήριξη του σχεδίου. Το Συμβούλιο ενέκρινε επίσης τα δύο στάδια του σχεδίου, καθορίζοντας τις τεχνικές προϋποθέσεις και τα κριτήρια εξόδου που πρέπει να πληρούνται προκειμένου να συνεχισθεί η εφαρμογή του τρέχοντος σχεδίου SIS II. Στόχος αυτών των σταδίων εφαρμογής είναι να αποδειχθεί η σταθερότητα, αξιοπιστία και αποδοτικότητα του κεντρικού συστήματος SIS II και η ορθή λειτουργία ζωτικών βασικών λειτουργιών, όπως η συνέπεια των δεδομένων και η αξιόπιστη μεταφορά του μηνύματος, μετά από ουσιαστικές και σημαντικές φάσεις ανάπτυξης του σχεδίου SIS II. Οι σχετικές δοκιμές θα ξεκινήσουν το συντομότερο δυνατόν, μόλις η Επιτροπή και τα κράτη μέλη δηλώσουν ότι είναι έτοιμα και η λειτουργία τεχνικής υποστήριξης στο Στρασβούργο (C.SIS) επιβεβαιώσει ότι τα εργαλεία δοκιμής του SIS 1+ ανταποκρίνονται στις απαιτούμενες προϋποθέσεις και είναι έτοιμα.

Το πρώτο στάδιο εφαρμογής προγραμματιζόταν για μετά τις δοκιμές απόδοσης του συστήματος, που προβλεπόταν για το τέταρτο τρίμηνο του 2009. Εντούτοις, το Συμβούλιο της 30ής Νοεμβρίου καθόρισε ως τελική προθεσμία για την ολοκλήρωση της δοκιμής του πρώτου σταδίου την 29η Ιανουαρίου 2010 το αργότερο. Ανάλογα με το αποτέλεσμα της δοκιμής αυτής, θα αρχίσει για το Συμβούλιο διετής περίοδος μελέτης, από τις 30 Ιανουαρίου 2010, για την αξιολόγηση των επιπτώσεων της δοκιμής.

Η Επιτροπή, σε στενή συνεργασία με τα κράτη μέλη, εκπόνησε τα αναγκαία στοιχεία ακολουθώντας τις κατευθύνσεις των συμπερασμάτων του Συμβουλίου. Ως εκ τούτου, οι εργασίες οργανώθηκαν γύρω από τρεις κύριους άξονες:

- Προετοιμασίες για τις δοκιμές των σταδίων εφαρμογής·

- Προετοιμασίες για εναλλακτικό τεχνικό σενάριο·

- Προετοιμασίες για έναρξη λειτουργίας.

2.2. Προετοιμασίες για τις δοκιμές των σταδίων εφαρμογής

Άρχισαν οι τεχνικές προετοιμασίες για τις δοκιμές του πρώτου από τα δύο στάδια προκειμένου να ελεγχθεί κατά πόσον το σύστημα βασίζεται σε στέρεα θεμέλια. Σκοπός της τεχνικής προετοιμασίας ήταν, ιδίως, να διαπιστωθεί κατά πόσον πληρούνται όλες οι απαιτούμενες προϋποθέσεις για την πραγματοποίηση της δοκιμής (συμμόρφωση των εθνικών συστημάτων που θα συμμετέχουν στη δοκιμή, παραγωγή των δεδομένων της δοκιμής, επικύρωση των εργαλείων της, προσαρμογές στις ρυθμίσεις του κεντρικού συστήματος και λεπτομερείς περιγραφές της). Μέχρι το τέλος του 2009, έντεκα κράτη μέλη είχαν επιτύχει συμμόρφωση και τα εργαλεία δοκιμής του SIS 1+ ανταποκρίνονταν στις απαιτούμενες προϋποθέσεις και ήταν έτοιμα.

Τον Ιούνιο, το Συμβούλιο κάλεσε επίσης την Επιτροπή να μεριμνήσει ώστε τα στάδια εφαρμογής να είναι μεταξύ των παραδοτέων στοιχείων βάσει της σύμβασης για το τρέχον σχέδιο SIS II και να καταλήξει σε συμφωνία με τους αντισυμβαλλομένους της ότι η μη συμμόρφωση με τα εν λόγω στάδια εφαρμογής θα συνιστά διαλυτική αίρεση για τις υπάρχουσες συμβάσεις. Στις 13 Οκτωβρίου τα μέρη υπέγραψαν τη σχετική τροποποίηση για το πρώτο στάδιο εφαρμογής, που περιλαμβάνει, ιδίως, διάταξη σύμφωνα με την οποία η Επιτροπή έχει δικαίωμα να καταγγείλει τη σύμβαση, αυτοδικαίως, με άμεσο αποτέλεσμα, αν το Συμβούλιο θεωρήσει ότι δεν ήταν επιτυχής η δοκιμή για το πρώτο στάδιο.

2.3. Προετοιμασίες για εναλλακτική τεχνική λύση

Έχουν αρχίσει διερευνητικές διαπραγματεύσεις με τις γαλλικές αρχές προκειμένου να προετοιμαστεί το έδαφος για το ενδεχόμενο μετάβασης σε εναλλακτικό τεχνικό σενάριο για την εφαρμογή των λειτουργιών του SIS II, σε περίπτωση που ένα από τα στάδια εφαρμογής δεν κριθεί επιτυχές.

Βασικό στοιχείο για κάθε ανάθεση στη Γαλλία θα αποτελεί η έγκριση των νομοθετικών προτάσεων για τροποποίηση των εργαλείων μετάβασης (πρόταση κανονισμού[1] και προσεχής πρόταση για ενσωμάτωση των θεμάτων που καλύπτονταν προηγουμένως από την απόφαση του τρίτου πυλώνα - βλ. τμήμα 2.5.1.).

2.4. Προετοιμασίες για έναρξη λειτουργίας

Μετά τη διεξοδική επανεξέταση της αρχιτεκτονικής του συστήματος από ειδικό στις ΤΠ τον Μάρτιο και Απρίλιο του 2009, οι εμπειρογνώμονες του SIS II συμφώνησαν σε γενικές γραμμές ότι η αρχιτεκτονική του συστήματος δεν παρουσιάζει σημαντικά προβλήματα. Ωστόσο, έγιναν κάποιες συστάσεις να βελτιωθούν ορισμένες πτυχές του συστήματος από πλευράς σχεδιασμού και εφαρμογής, όπως η απόδοση, η δυνατότητα κλιμάκωσης του λογισμικού και η ευκολία συντήρησης. Η αρχιτεκτονική των επιχειρησιακών μηνυμάτων φαίνεται ιδιαίτερα πολύπλοκη και θα μπορούσε να απλουστευθεί. Κατά την περίοδο ανάλυσης και βελτιώσεων, η οποία εξετάσθηκε στην προηγούμενη έκθεση, διαπιστώθηκαν ορισμένοι τομείς όπου το σύστημα επιδέχεται βελτίωση.

Παράλληλα με τις προετοιμασίες για τη δοκιμή του πρώτου σταδίου εφαρμογής, η Επιτροπή, οι εμπειρογνώμονες των κρατών μελών και οι αντισυμβαλλόμενοι συνεργάστηκαν στη μελέτη των τεχνικών απαιτήσεων για την τελική παράδοση της εκδοχής του λογισμικού που θα χρησιμοποιηθεί σε σύστημα "εν λειτουργία". Οι εργασίες αυτές είχαν τη μορφή μελετών, σεμιναρίων, πρωτοτύπων ("επιδείξεις ορθότητας") και συζητήσεων στο συμβούλιο συνολικού προγράμματος (GPMB)[2]. Αυτός ο τελευταίος φορέας δημιουργήθηκε από την Επιτροπή για να εξασφαλίζει καλύτερη διαχείριση και συντονισμό του σχεδίου SIS II και των σχετικών δραστηριοτήτων, ιδίως εναρμόνιση μεταξύ της ανάπτυξης του κεντρικού και των εθνικών συστημάτων.

Η Επιτροπή, σε συνεργασία με τα κράτη μέλη και τον κύριο ανάδοχο ανάπτυξης, ανέλαβε αρκετές πρωτοβουλίες προκειμένου να εκπονήσει βελτιωμένες προδιαγραφές για το σύστημα. Πιο συγκεκριμένα, εξετάστηκαν εμπεριστατωμένα οι ακόλουθοι τομείς:

- Απλούστευση του τρόπου με τον οποίο "μεταποθηκεύονται" μεγάλες ποσότητες δεδομένων (για παράδειγμα, όταν ένα κράτος μέλος χρειάζεται ενδεχομένως να αναδημιουργήσει αντίγραφο από την κεντρική βάση δεδομένων σε εθνικό επίπεδο).

- Απλούστευση των μεθόδων για την εξασφάλιση της συνοχής των δεδομένων.

- Αναδιάρθρωση του μορφότυπου των μηνυμάτων.

- Εξορθολογισμός των λειτουργιών για τη δημιουργία, την ενημέρωση και τη διαγραφή μητρώων κατά την εισαγωγή τους στο κεντρικό σύστημα ώστε οι επεξεργασίες να πραγματοποιούνται παράλληλα και, επομένως, αποτελεσματικότερα από πλευράς χρόνου.

- Εναρμόνιση των μεθόδων και διαδικασιών για τον χειρισμό των διαφόρων εκδοχών του συστήματος.

Τον Δεκέμβριο του 2009, ο κύριος ανάδοχος ανάπτυξης παρέδωσε τέσσερα σχέδια λευκής βίβλου σχετικά με τέσσερα τελικά σημεία που προαναφέρθηκαν. Για να ολοκληρωθούν οι εργασίες αυτές, θα χρειαστούν περαιτέρω συζητήσεις με τα κράτη μέλη σχετικά με ορισμένες μη λειτουργικές απαιτήσεις.

Επιπλέον, λόγω των εξελίξεων στη χρήση του SIS από τα κράτη μέλη, έχει αυξηθεί σημαντικά ο αριθμός των συναγερμών στο πλαίσιο του συστήματος. Από 22 εκατ. συναγερμούς που προβλέπονταν αρχικά, στο προσεχές μέλλον, σύμφωνα με τις τελευταίες εκτιμήσεις, προβλέπονται 73 εκατ. συναγερμοί. Αφού πραγματοποίησε πρόσθετη έρευνα μεταξύ Ιουνίου και Σεπτεμβρίου σχετικά με τον όγκο των μετρήσεων, η Επιτροπή θα πρέπει να συνεχίσει τις εργασίες, μαζί με τους εμπειρογνώμονες των κρατών μελών, γι’ αυτή τη σημαντική εξέλιξη των απαιτήσεων, που πρέπει να αντιμετωπισθεί σε κάθε τεχνική λύση.

2.5. Προετοιμασίες για τη μετάβαση

2.5.1. Νομικές πράξεις σχετικά με τη μετάβαση

Ο κανονισμός[3] και η απόφαση του Συμβουλίου[4] που διέπουν τη μετάβαση από το SIS 1+ προς το SIS II (πράξεις μετάβασης) ορίζουν τα καθήκοντα και τις ευθύνες της Επιτροπής και των κρατών μελών για την προετοιμασία της μετάβασης αυτής, καθώς και την περαιτέρω ανάπτυξη και δοκιμή του SIS II. Δεδομένου ότι οι νομικές πράξεις που ισχύουν σήμερα προβλέπουν ως ημερομηνία λήξης της ισχύος τους την 30ή Ιουνίου 2010, η Επιτροπή έχει καταθέσει προτάσεις για την τροποποίησή τους, προκειμένου κυρίως να παραταθεί η προθεσμία για τη μεταφορά των δεδομένων από το SIS 1+ στο SIS II.

Ενώ συνεχίζονταν οι διαπραγματεύσεις σχετικά με τη νομοθετική πρόταση κανονισμού[5], η πρόταση για τροποποίηση της απόφασης του Συμβουλίου βάσει του πρώην τρίτου πυλώνα κατέστη άνευ αντικειμένου με την έναρξη ισχύος της συνθήκης της Λισαβόνας. Η Επιτροπή προτίθεται να υποβάλει πρόταση με την κατάλληλη διαδικαστική μορφή στη διάρκεια του 2010.

Οι προτάσεις αυτές αποσκοπούν αμφότερες στην επίσημη δημιουργία ενός συντονιστικού οργάνου τεχνικών εμπειρογνωμόνων για την περαιτέρω διαχείριση της συνολικής ανάπτυξης του SIS II, όπως ζήτησε το Συμβούλιο Δικαιοσύνης και Εσωτερικών Υποθέσεων της 4ης και 5ης Ιουνίου 2009, καθώς και στην εξασφάλιση νομικής ευελιξίας για ένα εναλλακτικό τεχνικό σενάριο, σύμφωνα με τη θέση του Συμβουλίου για διατήρηση ενός σχεδίου έκτακτης ανάγκης για το έργο.

2.6. Δίκτυο SIS II

Το σχέδιο SIS II περιλαμβάνει την παροχή ενός δικτύου επικοινωνιών ευρείας περιοχής που θα ανταποκρίνεται στις απαιτήσεις της διαθεσιμότητας, της ασφάλειας, της γεωγραφικής κάλυψης και του επιπέδου υπηρεσιών, ώστε να μπορούν να επικοινωνούν τα εθνικά και κεντρικά συστήματα.

Το προσωπικό του Ευρωπαίου Επόπτη Προστασίας Δεδομένων (EΕΠΔ) επιθεώρησε το επιχειρησιακό κέντρο (Service Operation Centre) της Μπρατισλάβας. Από την επιθεώρηση προέκυψε ότι, από γενικής απόψεως, η κατάσταση είναι ικανοποιητική. Ο EΕΠΔ πιθανόν να προβεί σε ορισμένες συστάσεις για την περαιτέρω βελτίωση της ασφάλειας στο SOC, καθώς και για την καλύτερη συμμόρφωση με τις διατάξεις περί προστασίας των δεδομένων, για παράδειγμα επισημαίνοντας τη χρήση συστημάτων βιντεοπαρακολούθησης.

Έγινε σεμινάριο με τα κράτη μέλη σχετικά με τις πρόσθετες εγγυήσεις ασφαλείας στο σύστημα. Σχετικά με το θέμα αυτό θα ζητηθεί περαιτέρω η γνώμη των κρατών μελών, τα οποία θα απαντήσουν σε ερωτηματολόγια για να διαπιστωθεί αν πρέπει να εξεταστεί το ενδεχόμενο κεντρικών ενεργειών.

2.7. Επιχειρησιακή διαχείριση

Η εκπαίδευση του προσωπικού που προσλήφθηκε στο Στρασβούργο για τη λειτουργία του συστήματος έχει σχεδόν ολοκληρωθεί. Το σχέδιο για την "έναρξη λειτουργίας" του συστήματος βιομετρικής αντιστοιχίας έχει τεθεί σε εφαρμογή, και το προσωπικό στο Στρασβούργο είναι πλέον πρακτικά έτοιμο για τη λειτουργία του εν λόγω συστήματος.

Στα προπαρασκευαστικά όργανα του Συμβουλίου και του Κοινοβουλίου διεξάγονται διαπραγματεύσεις σχετικά με τις νομοθετικές προτάσεις για τη σύσταση φορέα για τη μακροπρόθεσμη επιχειρησιακή διαχείριση των μεγάλων πληροφοριακών συστημάτων στον τομέα της δικαιοσύνης, της ελευθερίας και της ασφάλειας, περιλαμβανομένου του SIS II.

2.8. Ασφάλεια και προστασία των δεδομένων

Εκτός από το ζήτημα της ασφάλειας του δικτύου που αναφέρθηκε παραπάνω στο τμήμα 2.6, συνεχίστηκαν οι τακτικές διμερείς συναντήσεις μεταξύ του προσωπικού του Ευρωπαίου Επόπτη Προστασίας Δεδομένων και των υπηρεσιών της Επιτροπής για να συζητήσουν ζητήματα ασφάλειας και προστασίας των δεδομένων όσον αφορά το SIS II. Την 1η Δεκεμβρίου 2009, το προσωπικό του Ευρωπαίου Επόπτη Προστασίας Δεδομένων πραγματοποίησε διερευνητική επίσκεψη στις κεντρικές εγκαταστάσεις του SIS II στο Στρασβούργο. Η συζήτηση επικεντρώθηκε στη φυσική ασφάλεια.

3. Διαχείριση

3.1. Δημοσιονομικές επιπτώσεις

Μέχρι το τέλος της περιόδου αναφοράς, οι συνολικές αναλήψεις υποχρεώσεων του προϋπολογισμού που έγιναν από την Επιτροπή για το σχέδιο SIS II ανέρχονται σε περίπου 81,6 εκατ. ευρώ. Οι αντίστοιχες συμβάσεις αφορούν μελέτες σκοπιμότητας, την ανάπτυξη του κεντρικού SIS II, υπηρεσίες υποστήριξης και εξασφάλισης της ποιότητας, το δίκτυο SIS II, την προετοιμασία της επιχειρησιακής διαχείρισης στο Στρασβούργο, την ασφάλεια, τις προπαρασκευαστικές εργασίες για τα βιομετρικά στοιχεία και την επικοινωνία.

Από αυτό το ποσό, περίπου 50,2 εκατ. ευρώ διατέθηκαν πράγματι μέχρι τα τέλη Δεκεμβρίου 2009. Οι κύριες δαπάνες αφορούσαν την ανάπτυξη (24,3 εκατ. ευρώ), το δίκτυο (14,6 εκατ. ευρώ) και τις υπηρεσίες υποστήριξης και εξασφάλισης της ποιότητας (6,3 εκατ. ευρώ).

Εκτέλεση του προϋπολογισμού |

Από το 2002 έως τον Δεκέμβριο του 2009 | Από τον Ιούλιο έως τον Δεκέμβριο του 2009 |

Πιστώσεις για αναλήψεις υποχρεώσεων | Πληρωμές | Πιστώσεις για αναλήψεις υποχρεώσεων | Πληρωμές |

Ανάπτυξη | 37.458,059 | 24.260,603 | 1.530,908 | 1.812,342 |

Υποστήριξη & εξασφάλιση ποιότητας | 8.500,034 | 6.291,933 | 839,586 | 1.636,532 |

Δίκτυο | 26.954,673 | 14.599,264 | 5.652,772 | 4.230,655 |

Προετοιμασία της επιχειρησιακής διαχείρισης | 6.083,613 | 3.818,929 | 1.136,768 | 1.336,466 |

Ασφάλεια | 869,275 | 143,909 | 0 | 24,889 |

Μελέτες | 919,831 | 895,095 | 0 | 0 |

Λοιπά | 834,483 | 160,778 | 0 | 64,253 |

ΣΥΝΟΛΟ: | 81.619,969 | 50.170,511 | 9.160,034 | 9.105,137 |

Κατά την περίοδο που καλύπτει η παρούσα έκθεση:

- Καταβλήθηκαν περίπου 9,1 εκατ. ευρώ, κυρίως για το δίκτυο (4,2 εκατ. ευρώ) και τρέχοντα μηνιαία έξοδα·

- Αναλήφθηκαν υποχρεώσεις για περίπου 9,2 εκατ. ευρώ (ήτοι 34% του συνολικού ποσού των πιστώσεων που προβλέπονται για τις δραστηριότητες SIS II στον γενικό προϋπολογισμό του 2009 είχαν αναληφθεί στο τέλος του έτους). Αυτό το χαμηλότερο από τα προβλεπόμενα ποσό οφείλεται στο γεγονός ότι η παραγγελία νέων υπηρεσιών και προϊόντων καθυστέρησε αναμένοντας την επίλυση των τεχνικών προβλημάτων που παρουσιάστηκαν κατά την εκπόνηση και την έγκριση, εκ μέρους του Συμβουλίου, νέων προσανατολισμών για το σχέδιο.

- Καταβλήθηκαν ποινικές ρήτρες ύψους 390.000 ευρώ, λόγω της αποτυχίας των δοκιμών λειτουργίας του συστήματος ("OST") τον Δεκέμβριο του 2008.

3.2. Διαχείριση του σχεδίου

3.2.1. Διοικητικό Συμβούλιο Συνολικού Προγράμματος (GPMB)

Για να εξασφαλιστεί η βέλτιστη συμμετοχή των κρατών μελών, καθώς το σχέδιο πέρασε σε νέα φάση, τον Ιανουάριο του 2009 υιοθετήθηκε μια συνολική προσέγγιση διαχείρισης του προγράμματος SIS II, όπως αναγνώρισε το Συμβούλιο της 26ης και 27ης Φεβρουαρίου. Το Συμβούλιο της 4ης και 5ης Ιουνίου κάλεσε την Επιτροπή να αξιοποιήσει την εμπειρία και τα διδάγματα που προέκυψαν από το διαχειριστικό αυτό σχήμα και να το αναπτύξει περαιτέρω. Οι εν λόγω αλλαγές στη διαχείριση παγιώθηκαν στη νομοθετική πρόταση κανονισμού για την τροποποίηση των πράξεων της μετάβασης.

Το Διοικητικό Συμβούλιο Συνολικού Προγράμματος (GPMB) συνήλθε 22 φορές κατά την περίοδο που καλύπτει η παρούσα έκθεση, και συνέβαλε θετικά στη διαχείριση του προγράμματος εξασφαλίζοντας ενισχυμένη συμμετοχή των κρατών μελών.

3.2.2. Επιτροπή SISVIS (SIS II)

Η Επιτροπή επικουρείται κατά την ανάπτυξη του SIS II από την επιτροπή SISVIS, η οποία πραγματοποίησε πέντε συνεδριάσεις σχετικά με ζητήματα SIS II κατά την περίοδο μεταξύ Ιουλίου και Δεκεμβρίου 2009.

Εκτός από τις τακτικές συνεδριάσεις της επιτροπής SISVIS, οργανώνονται ομάδες εργασίας της επιτροπής και σεμινάρια, με τη συμμετοχή εμπειρογνωμόνων από τα κράτη μέλη, για να συζητηθούν λεπτομερώς τεχνικά ζητήματα. Οι συνεδριάσεις αυτές επικεντρώνονται κατά κανόνα σε θέματα που προκύπτουν από ειδικά παραδοτέα στοιχεία του σχεδίου:

- Η «Συμβουλευτική Ομάδα Δοκιμών» (Test Advisory Group, TAG) γνωμοδοτεί στην επιτροπή SISVIS για θέματα που αφορούν την οργάνωση, την εφαρμογή και την ερμηνεία των δοκιμών. Αυτή η ομάδα συνεδρίασε 23 φορές κατά την περίοδο αναφοράς.

- Το «Συμβούλιο διαχείρισης των αλλαγών» (Change Management Board, CMB) παρέχει συμβουλές για την κατάταξη και τον χαρακτηρισμό, καθώς και τις επιπτώσεις που μπορεί να έχει η διόρθωση των προβλημάτων που του αναφέρονται. Αυτή η ομάδα εργασίας, η οποία υποβάλλει επίσης έκθεση στην επιτροπή SISVIS, συνήλθε πέντε φορές κατά τη διάρκεια περιόδου αναφοράς.

- Μετά την έκδοση των συμπερασμάτων της ομάδας μετάβασης, πραγματοποιήθηκαν τρία σεμινάρια για τη μετάβαση στο SIS II με σκοπό την παροχή συμβουλών στην επιτροπή SISVIS και τη συνέχιση των δραστηριοτήτων όσον αφορά αυτό το σημαντικό ζήτημα.

3.2.3. Σχεδιασμός και συντονισμός σε εθνικό επίπεδο

Στο πλαίσιο της επιτροπής SISVIS συγκροτείται ομάδα εργασίας που απαρτίζεται από τους εθνικούς διαχειριστές του σχεδίου των κρατών μελών και των χρηστών (national project managers, NPM). Σκοπός αυτών των συνεδριάσεων των NPM είναι η λεπτομερής εξέταση θεμάτων που αφορούν τον σχεδιασμό, τους κινδύνους και τις δραστηριότητες τόσο σε κεντρικό όσο και σε εθνικό επίπεδο του σχεδίου. Κατά τη διάρκεια της περιόδου αναφοράς πραγματοποιήθηκαν τέσσερις συνεδριάσεις των NPM.

3.2.4. Συμβούλιο

Η Επιτροπή συμμετέχει στις συνεδριάσεις των προπαρασκευαστικών οργάνων του Συμβουλίου και στα Συμβούλια των Υπουργών που ασχολούνται με το Σύστημα Πληροφοριών Σένγκεν, υποβάλλοντας προφορικές εκθέσεις σχετικά με την πρόοδο του προγράμματος SIS II, τους συναφείς κινδύνους και τις προσεχείς σχεδιαζόμενες ενέργειες.

3.2.5. Ευρωπαϊκό Κοινοβούλιο

Για όλες τις σημαντικές εξελίξεις στο θέμα του SIS II, ο αντιπρόεδρος Barrot ενημέρωνε με επιστολή του τον πρόεδρο της επιτροπής Πολιτικών Ελευθεριών, Δικαιοσύνης και Εσωτερικών Υποθέσεων (Επιτροπή LIBE) και τους βασικούς εισηγητές της. Κατά την περίοδο αναφοράς στάλθηκαν τέσσερις σχετικές επιστολές.

Τα μέλη του Ευρωπαϊκού Κοινοβουλίου ενημερώθηκαν από τον ίδιο τον αντιπρόεδρο Barrot για όλες τις συζητήσεις που έγιναν σχετικά με το SIS II στις συνόδους του Συμβουλίου. Κατά την περίοδο αναφοράς, το SIS II συζητήθηκε σε δύο συνόδους του Συμβουλίου Δικαιοσύνης και Εσωτερικών Υποθέσεων.

Επιπλέον, η Επιτροπή συμμετείχε σε όλες τις Ολομέλειες και τις συνεδριάσεις των επιτροπών για να τοποθετηθεί άμεσα σε ζητήματα που σχετίζονται με το SIS II -συνολικά τέσσερις συνεδριάσεις- καθώς και στη συνάντηση του αντιπροέδρου με τους συντονιστές των πολιτικών ομάδων της επιτροπής LIBE.

Η Επιτροπή παρακολούθησε επίσης τη σύνοδο του Κοινοβουλίου στις 22 Οκτωβρίου 2009 και έλαβε δεόντως υπόψη της το ψήφισμα που εγκρίθηκε για την πρόοδο του συστήματος πληροφοριών Σένγκεν II και του συστήματος πληροφοριών για τις θεωρήσεις. Ο αντιπρόεδρος απέστειλε, σε συνέχεια αυτού, επιστολή στον πρόεδρο της επιτροπής LIBE.

Τέλος, η Επιτροπή απάντησε σε τέσσερις κοινοβουλευτικές ερωτήσεις σχετικές με το SIS II.

4. Προτεραιότητες για την επόμενη περίοδο αναφοράς

- Δοκιμή του σταδίου εφαρμογής·

- Παροχή στο Συμβούλιο του κατάλληλου υλικού που θα τροφοδοτήσει τη δίμηνη περίοδο διάσκεψης, εφόσον οι δοκιμές του σταδίου δεν έχουν ικανοποιητικά αποτελέσματα·

- Προπαρασκευή εναλλακτικής τεχνικής λύσης, σε περίπτωση που το Συμβούλιο καλέσει την Επιτροπή να σταματήσει την εφαρμογή του παρόντος σχεδίου SIS II·

- Προπαρασκευή για την έναρξη λειτουργίας.

5. Συμπεράσματα

Κατά την περίοδο αναφοράς, οι εργασίες εστιάστηκαν στις δραστηριότητες με βάση τις κατευθύνσεις που δόθηκαν στα συμπεράσματά του Συμβουλίου Δικαιοσύνης και Εσωτερικών Υποθέσεων τον Ιούνιο και τον Νοέμβριο του 2009 αντίστοιχα.

Η Επιτροπή συμφώνησε με τους άλλους συμμετέχοντες ότι οι δοκιμές του σταδίου εφαρμογής που ζήτησε το Συμβούλιο τον Ιούνιο θα είναι ενδεικτικές της σταθερότητας, της αξιοπιστίας και της απόδοσης του κεντρικού συστήματος. Τα αποτελέσματα των δοκιμών αυτών θα αποτελέσουν σημαντικό στοιχείο κατά τις συζητήσεις για τη μελλοντική πορεία του SIS II.

Η Επιτροπή συνεργάστηκε στενά με τα κράτη μέλη για την υλοποίηση των προαναφερθέντων συμπερασμάτων και τήρησε ενήμερο το Κοινοβούλιο για τις εξελίξεις. Συγκεκριμένα, η Επιτροπή μερίμνησε για όλα τα νομικά, τεχνικά, οργανωτικά και συμβατικά στοιχεία ώστε ο κύριος ανάδοχος ανάπτυξης να πραγματοποιήσει τη δοκιμή του πρώτου σταδίου υπό καλές συνθήκες. Σύμφωνα με τις κατευθύνσεις που έδωσε το Συμβούλιο τον Ιούνιο, η Επιτροπή ενσωμάτωσε το πρώτο στάδιο στην κύρια σύμβαση ανάπτυξης.

Στη σύνοδο της 30ής Νοεμβρίου, το Συμβούλιο έθεσε ως προθεσμία για την ολοκλήρωση της δοκιμής του πρώτου σταδίου την 29η Ιανουαρίου 2010. Αρκετά κράτη μέλη ήσαν σε θέση να αποδείξουν ότι πληρούν τις προϋποθέσεις για να λάβουν μέρος στη δοκιμή αυτή.

Αν η δοκιμή του πρώτου σταδίου δεν κριθεί επιτυχής, η Επιτροπή συμφώνησε να συνδράμει το Συμβούλιο στη διαδικασία διασκέψεων για την περαιτέρω πορεία του SIS II, παρέχοντάς του, γραπτά, τα αναγκαία χρηματοοικονομικά και δημοσιονομικά στοιχεία.

Άρχισαν διερευνητικές διαπραγματεύσεις με τις γαλλικές αρχές σχετικά με το ενδεχόμενο απόφασης της Επιτροπής να διακόψει το παρόν σχέδιο SIS II και να προβεί σε εφαρμογή ενός εναλλακτικού τεχνικού σεναρίου για την εφαρμογή των λειτουργιών του SIS II, εφόσον το Συμβουλίου κρίνει ότι ένα από τα στάδια εφαρμογής του προγράμματος απέτυχε.

Επιπλέον, κατά την περίοδο που καλύπτει η παρούσα έκθεση, η Επιτροπή οργάνωσε τις αναγκαίες εργασίες για τη διεξοδική ανάλυση, από κοινού με τους εμπειρογνώμονες των κρατών μελών, των τεχνικών προδιαγραφών του SIS II, ώστε να είναι σε θέση να δώσει κατευθύνσεις για τις αποφάσεις για το μέλλον.

Παράρτημα I

Επιτροπή SISVIS (SIS II) και συνεδριάσεις ομάδων εργασίας

α) Συνεδριάσεις κατά την περίοδο αναφοράς

ΙΟΥΛΙΟΣ 2009 |

8, 13, 29 | Διοικητικό Συμβούλιο Συνολικού Προγράμματος SIS II |

15 | Συμβούλιο διαχείρισης των αλλαγών / Σεμινάριο μετάβασης |

14 | Συνεδρίαση "Εθνικών διαχειριστών του σχεδίου" |

14 | Επιτροπή SISVIS (τεχνικό SIS II) |

2, 9, 16, 31 | Συμβουλευτική Ομάδα Δοκιμών |

ΑΥΓΟΥΣΤΟΣ 2009 |

12, 19, 26 | Διοικητικό Συμβούλιο Συνολικού Προγράμματος SIS II |

06, 20, 28 | Συμβουλευτική Ομάδα Δοκιμών |

26 | Συμβούλιο διαχείρισης των αλλαγών / Σεμινάριο μετάβασης |

ΣΕΠΤΕΜΒΡΙΟΣ 2009 |

2, 9, 16, 22 | Διοικητικό Συμβούλιο Συνολικού Προγράμματος SIS II |

15 | Επιτροπή SISVIS (τεχνικό SIS II) |

3, 10, 17, 24 | Συμβουλευτική Ομάδα Δοκιμών |

ΟΚΤΩΒΡΙΟΣ 2009 |

1 | Συμβούλιο διαχείρισης των αλλαγών |

20 | Συνεδρίαση "Εθνικών διαχειριστών του σχεδίου" |

20 | Επιτροπή SISVIS (τεχνικό SIS II) |

27 | Επιτροπή SISVIS (SIRENE) |

1, 8, 15, 22, 29 | Συμβουλευτική Ομάδα Δοκιμών |

6, 13, 21, 28 | Διοικητικό Συμβούλιο Συνολικού Προγράμματος SIS II |

ΝΟΕΜΒΡΙΟΣ 2009 |

3, 11, 18, 24 | Διοικητικό Συμβούλιο Συνολικού Προγράμματος SIS II |

25 | Συνεδρίαση "Εθνικών διαχειριστών του σχεδίου" |

25 | Επιτροπή SISVIS (τεχνικό SIS II) |

3 | Συμβούλιο διαχείρισης των αλλαγών / Σεμινάριο μετάβασης |

5, 12, 19, 26 | Συμβουλευτική Ομάδα Δοκιμών |

ΔΕΚΕΜΒΡΙΟΣ 2009 |

1, 9, 15, | Διοικητικό Συμβούλιο Συνολικού Προγράμματος SIS II |

16 | Συνεδρίαση "Εθνικών διαχειριστών του σχεδίου" |

16 | Επιτροπή SISVIS (τεχνικό SIS II) |

10 | Σεμινάριο μετάβασης / Συμβούλιο διαχείρισης των αλλαγών |

3, 10, 17 | Συμβουλευτική Ομάδα Δοκιμών |

β) Πρόγραμμα συνεδριάσεων για την προσεχή περίοδο αναφοράς

ΙΑΝΟΥΑΡΙΟΣ 2010 |

20 | Συνεδρίαση "Εθνικών διαχειριστών του σχεδίου" |

20 | Επιτροπή SISVIS (τεχνικό SIS II) |

14 | Συμβούλιο διαχείρισης των αλλαγών / Σεμινάριο μετάβασης |

6, 13, 20, 27 | Διοικητικό Συμβούλιο Συνολικού Προγράμματος SIS II |

7, 14, 21, 28 | Συμβουλευτική Ομάδα Δοκιμών |

ΦΕΒΡΟΥΑΡΙΟΣ 2010 |

3, 10, 17, 24 | Διοικητικό Συμβούλιο Συνολικού Προγράμματος SIS II |

24 | Συνεδρίαση "Εθνικών διαχειριστών του σχεδίου" |

18 | Συμβούλιο διαχείρισης των αλλαγών / Σεμινάριο μετάβασης |

24 | Επιτροπή SISVIS (τεχνικό SIS II) |

20 | Επιτροπή SISVIS (SIRENE) |

4, 11, 18, 25 | Συμβουλευτική Ομάδα Δοκιμών |

ΜΑΡΤΙΟΣ 2010 |

3, 10, 17, 24, 31 | Διοικητικό Συμβούλιο Συνολικού Προγράμματος SIS II |

24 | Συνεδρίαση "Εθνικών διαχειριστών του σχεδίου" |

24 | Επιτροπή SISVIS (τεχνικό SIS II) |

18 | Σεμινάριο μετάβασης / Συμβούλιο διαχείρισης των αλλαγών |

4, 11, 18, 25 | Συμβουλευτική Ομάδα Δοκιμών |

ΑΠΡΙΛΙΟΣ 2010 |

7, 14, 21, 28 | Διοικητικό Συμβούλιο Συνολικού Προγράμματος SIS II |

24 | Συνεδρίαση "Εθνικών διαχειριστών του σχεδίου" / Επιτροπή SISVIS (τεχνικό SIS II) |

15 | Σεμινάριο μετάβασης / Συμβούλιο διαχείρισης των αλλαγών |

8, 15, 22, 29 | Συμβουλευτική Ομάδα Δοκιμών |

ΜΑΪΟΣ 2010 |

5, 12, 19, 26 | Διοικητικό Συμβούλιο Συνολικού Προγράμματος SIS II |

26 | Επιτροπή SISVIS (τεχνικό SIS II) |

26 | Συνεδρίαση "Εθνικών διαχειριστών του σχεδίου" |

7, 21, 28 | Συμβουλευτική Ομάδα Δοκιμών |

20 | Σεμινάριο μετάβασης / Συμβούλιο διαχείρισης των αλλαγών |

ΙΟΥΝΙΟΣ 2010 |

2, 9, 16, 30 | Διοικητικό Συμβούλιο Συνολικού Προγράμματος SIS II |

17 | Σεμινάριο μετάβασης / Συμβούλιο διαχείρισης των αλλαγών |

23 | Συνεδρίαση "Εθνικών διαχειριστών του σχεδίου" |

4, 11, 18, 25 | Συμβουλευτική Ομάδα Δοκιμών |

[pic][pic][pic][pic][pic][pic]

[1] Πρόταση κανονισμού του Συμβουλίου για την τροποποίηση του κανονισμού (ΕΚ) αριθ. 1104/2008 σχετικά με τη μετάβαση από το σύστημα πληροφοριών Σένγκεν (SIS 1+) στο σύστημα πληροφοριών Σένγκεν δεύτερης γενιάς (SIS II, πρώτος πυλώνας,, COM/2009/508 τελικό ).

[2] Βλ. τμήμα 3.2.1

[3] Κανονισμός (EΚ) αριθ. 1104/2008 του Συμβουλίου, της 24ης Οκτωβρίου 2008 , σχετικά με τη μετάβαση από το σύστημα πληροφοριών Σένγκεν (SIS 1+) στο σύστημα πληροφοριών Σένγκεν δεύτερης γενιάς (SIS II ), ΕΕ L 299 της 8.11.2008, σ. 1.

[4] Απόφαση 2008/839/ΔΕΥ του Συμβουλίου, της 24ης Οκτωβρίου 2008 , σχετικά με τη μετάβαση από το σύστημα πληροφοριών Σένγκεν (SIS 1+) στο σύστημα πληροφοριών Σένγκεν δεύτερης γενιάς (SIS II), ΕΕ L 299 της 8.11.2008, σ. 43.

[5] Πρόταση κανονισμού του Συμβουλίου για την τροποποίηση του κανονισμού (ΕΚ) αριθ. 1104/2008 σχετικά με τη μετάβαση από το σύστημα πληροφοριών Σένγκεν (SIS 1+) στο σύστημα πληροφοριών Σένγκεν δεύτερης γενιάς (SIS II, πρώτος πυλώνας, COM/2009/508 τελικό).